
Sülysáp Város Önkormányzata Képviselő-testületének

2014. május 15-én tartandó munkaterv szerinti ülésére

3. napirendhez

Tárgy:
Beszámoló a családsegítés és gyermekjóléti ellátás biztosítására létrehozott önkormányzati társulás 2013. évi tevékenységéről
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 8. pontja, a szociális igazgatásról és szociális ellátásokról szóló 1993. évi III. törvény 86. §-a, valamint a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 94. § (1)-(2) bekezdése alapján a települési önkormányzat feladata a szociális alapszolgáltatások keretében a családsegítés biztosítása, illetve a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése, így többek között a személyes gondoskodást nyújtó alapellátások keretében a gyermekjóléti szolgáltatás biztosítása. 

Önkormányzatunk e feladatokat 2013-ban az azóta már átalakult Sülysáp Székhelyű Közös Fenntartású Családsegítő és Gyermekjóléti Szolgálati Társuláson (jelenleg: Sülysáp Környéki Szociális Társulás) keresztül látta el. A feladatellátást ténylegesen végző intézmény, a Sülysáp Székhelyű Közös Fenntartású Családsegítő és Gyermekjóléti Szolgálat (jelenleg: Sülysáp Környéki Szociális Szolgáltató) elmúlt évéről szóló beszámolót úgy is, mint szolgáltatást igénybe vevő és úgy is, mint gesztor önkormányzat tárgyaljuk most meg.
Kérem a Képviselő-testület döntésének szíves meghozatalát.

…/2014. (V. 15.) ÖKT határozati javaslat

A Magyarország helyi önkormányzatairól szóló 2011. évi CLXXXIX. törvény 13. § (1) 8. pontja, a szociális igazgatásról és szociális ellátásokról szóló 1993. évi III. törvény 86. §-a, valamint a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 94. § (1)-(2) bekezdése alapján a Sülysáp Környéki Szociális Szolgáltató (korábbi nevén: Sülysáp Székhelyű Közös Fenntartású Családsegítő és Gyermekjóléti Szolgálat) 2013. évi munkájáról szóló beszámolót elfogadja.

Határidő: azonnal

Felelős: intézményvezető

Sülysáp, 2014. május 8.


Horinka László s.k.


polgármester

Láttam! 
Sülysáp, 2014. május 8.

Tóth Krisztina 
jegyző s.k.

Családsegítő és Gyermekjóléti Szolgálat


2241 Sülysáp Szent István tér 1.


Tel/fax: 29/635-434


e-mail: sulysapcsase@gmail.com


www.szocialisszolgaltato.hu
SÜLYSÁP SZÉKHELYŰ KÖZÖS FENNTARTÁSÚ CSALÁDSEGÍTŐ ÉS GYERMEKJÓLÉTI SZOLGÁLAT

Sülysáp, Szent István tér 7

Telefon:06-29/635-434

E-mail: sulysapcsase@gmail.com
BESZÁMOLÓ A 2013. ÉVI

A GYERMEKJÓLÉTI ÉS CSALÁDSEGÍTŐ SZOLGÁLTATÁSRÓL

Tisztelt Képviselő Testület!

A jogszabályi változások alapjaiban változtatták meg a 2013-as évben a társulást. A települések nagykátai kistérségi társulásból történő kiválása a szolgálatunk átalakulását is magával hozta. 2014. januárjától a társulásunk Sülysáp Környéki Szociális Társulás néven, míg az intézmény Sülysáp Környéki Szociális Szolgáltató néven szerepel. Az új felállás nemcsak névváltozást, de alapvető változásokat is hozott az életünkben. Szentmártonkáta 2013. december 31-vel kivált, és Tápiószecsővel közösen hozott létre egy szociális intézményt. Mi – jelenleg 8 településsel (Szentlőrinckáta, Tóalmás, Kóka, Dány, Valkó, Mende, Úri, Sülysáp) – ugyanúgy ellátjuk a családsegítő és gyermekjóléti feladatokat, illetve 2014. január 1-től a nagykátai kistérség által eddig ellátott feladatok közül felvállaltuk a házi segítségnyújtást. A Társulás ellátja a belső ellenőrzési feladatokat, és távlati célként szerepel az orvosi ügyelet biztosítása is. Ezek a változások a következő évi beszámolókor válnak tényszerű, számokkal alátámasztható adatokká. Addig is tekintsük át a tavalyi év szakmai munkáját. 

Személyi feltételek alakulása 

A gyermekjóléti és családsegítő szolgáltatást 3 fő családgondozó látja el, heti 40-40 órában. A dolgozók szakképzettségük szerint: 

-gyermekjóléti feladatok ellátásánál két fő szociálpedagógus végzettségű családgondozó

-családsegítési feladatok ellátásánál 2013. 08. 01. napjától egy fő gyógypedagógiai asszisztens végzettségű családgondozó határozott időre Fehér Katalin helyett, aki jelenleg GYED-en van.
Társulás a kilenc településen két fő főállású egyetemi végzettségű pszichológust foglalkoztat.

Tárgyi feltételek alakulása

Szolgálatunk a Wass Albert Művelődési Központ végében található. Jelenleg két asztali számítógép egy laptop, egy multifunkciós nyomtató-fénymásoló és egy hordozható vezetékes telefon segíti munkánkat. 2014. elején új asztalokat kaptunk, és a nagyobb helykihasználás érdekében egy paravánszekrény is megvásárlásra került. Sajnos a szolgálat helyszíne nagyon kicsi hármunknak is, hiszen az ügyfelek így is hallják egymás panaszát, de most, hogy véget ért az ifjúsági iroda projekt, még a pszichológusnak is helyet kell adnunk, ami szintén nagyon nehéz feladat lesz. 

Az idei évben kértünk működési engedélyt a Malom u. 26. szám alatti ingatlanra is, így most már legalább lehetőségünk lesz pályázni, ha akad olyan kiírás, amelynek keretében a felújítás megvalósítható. 

A családokhoz való eljutást időjárás függvényében saját kerékpárral, gyalog, saját személyautóval látjuk el, sajnos ehhez nem kapunk üzemanyag hozzájárulást. Külterületi látogatáshoz adományok osztásához, szállításához kérjük a Faluszolga Kft segítségét.
Szakmai tevékenységünk

Ügyfélfogadási időnket igyekeztünk úgy megszervezni, hogy minden lakos számára elérhetők legyünk, figyelembe véve az önkormányzati ügyfélfogadási rendet, segítve a hivatal munkáját is. 

Kedden és csütörtökön pszichológusi félfogadás, családlátogatás és adminisztrációs munka folyik, a hét többi napján megtalálhat a lakosság bennünket.
Félfogadási időben önként kereshet meg minket a segítségre szoruló lakosság. Mindezek ellenére, ha kliens panasszal, problémával jön hozzánk a félfogadási időn kívül, és helyzetét krízisnek ítéljük meg, nem küldjük el, megpróbálunk segíteni.

A hét több napján biztosítunk lehetőséget kapcsolattartásokra az elhelyezett gyermekek és családtagjai részére.

Ügyfélfogadási rend

	Gyermekjóléti Szolgálat
	Családsegítő Szolgálat

	
	Mészáros Mónika
	Petrus Nikolett
	Pallagi Jánosné

	8-12

Sürgősségi esetben, munkaidőn kívül, hétvégén Szvitek Melinda intézményvezető bármikor elérhető az ajtóra kifüggesztett telefonszámon.

Gyermek panasziroda: minden hétfőn 17.00-18.00 óráig a szolgálatnál.
A pszichológusi tevékenység 

2013-ban összesen 29 kliens összesen 334 megtartott ülés során vette igénybe a családsegítő és gyermekjóléti szolgálat pszichológiai szolgáltatását Sülysápon. Elsősorban az iskola és a szülők kérése alapján kerültek a gyermekek a kivizsgálásra. Ezt követően szükség esetén terápiás folyamatba lettek bevonva. Magatartásproblémákkal küzdő ellátott gyermekek száma 4 fő volt, szorongásos tünetekkel érkező gyermekek száma 7 fő volt, míg jellemzően csak tanulási problémák 7 főnél álltak fenn.  Emellett családi nehézségek bíró gyermekek és szüleik kerültek tanácsadásra, terápiára, összesen 12 gyermek és családtagjaik vettek részt ez okból (pl..: szülők válása). 

1. ábra: Problémák szerinti osztályozás
Elsősorban gyermekek vették igénybe a családsegítő és gyermekjóléti szolgálatnál elérhető a pszichológusi szolgáltatást, az intézmények, vagy a szülők kérésére. Emellett a gyermekek szüleivel folytatott konzultáció, pszichoedukáció kapott nagyobb szerepet 2013-ban. Minden folyamat elején egy alkalommal és a diagnosztikus szakaszt követően egy másik alkalommal találkoztam a gyermek szülőjével. A szülőkonzultációk minden folyamat szerves részét képezték, azok meglátásom szerint nagyban elősegítették a problematikák megszűnésében.

A tanácsadásra, vagy terápiára járó gyermekekkel problémától függően 10-25 alkalommal találkoztam. Ez a célorientált rövidterápiát tette lehetővé. A tünetek megszüntetése érdekében rendszerint egy fókusszal dolgoztunk a probléma fennállásáig.

2. ábra: Életkor szerinti osztályozás
A kliensek életkori eloszlása jól mutatja, hogy minden korosztály igénybe vette a szolgáltatást. 

3. ábra: Tevékenységek megoszlása
A gyermekterápiák mellett a családterápia igénybevételére is lehetőségük adódott a klienseknek. Ezzel a komplex megközelítési móddal, egy időben egyszerre több családtag nehézsége is kezelhetővé vált. 

A 2013-es évben pályaorientációs felmérésre került sor két 8.-os osztályban. Ezt követően személyes visszajelzésben részesültek azok a gyerekek és szüleik, akik erre igényt tartottak. Összesen 10 gyermek és szülője kapott személyre szóló visszajelzést teszteredmények alapján.  
Fontosnak tartom megemlíteni, hogy a velem együtt dolgozó kollégák (családgondozók, tanárok, óvónők) munkám során mindennemű támogatásukról biztosítottak. Rendkívül segítőkészek voltak, bármilyen problémával is fordultam hozzájuk. Rendkívül segítőkészek voltak, bármilyen problémával is fordultam hozzájuk. Munkámnak fontos részét képezték az egyeztetések, jelzőrendszeri értekezletek. 

A gyermekjóléti szolgáltatás

A település demográfiai mutatói

Sülysápon élő lakosok száma 2013-ban: 8120 fő (2012-ben 8173 fő volt)

A gyermekjóléti szolgálat forgalmának alakulása

A 2010-es, 2011-es, 2012-es, 2013 év adatai közel azonosak, ennek oka lehet, hogy ezekben az években többször osztottunk élelmiszersegélyt, táboroztattunk Önkormányzati hozzájárulással több éven keresztül szerveztünk kerékpáros tábort, az utóbbi két évben pedig az Erzsébet program keretében pályáztunk, először Vajtán, majd tavalyi évben Fonyódligeten voltunk a gyerekekkel. 

A kötelező tanóráról való igazolatlan hiányzással kapcsolatos hatósági intézkedés 2013. januárjától átkerült Kormányhivatali hatáskörbe. Szabálysértési ügyben Nagykáta Járási Hivatal Hatósági Iroda, a gyámhatósági jogkörben, védelembe vételnél, ideiglenes hatályú elhelyezési ügyekben Nagykáta Járási Hivatal Járási Gyámhivatala látja el.

Az iskolai tankötelezettség a korábbi 18. év helyett, jelenleg a 93.évi LXXIX. Tv 45§ 3. bekezdése alapján a 16. életév betöltésével megszűnik, azoknak a tanulóknak, akik a 9. évfolyamot 2012. szeptemberében kezdték meg. A 16. életévüket betöltött tanulóknak 30 óra igazolatlan hiányzást követően a 20/2012 EMMI rendelet alapján a tanulói jogviszonya megszűnik.

A szolgálat tevékenységi körei, szakmai munkája

1. Szolgáltatási feladatok:

A gyermek családban történő nevelkedésének elősegítése érdekében
· tanácsadás (egészségügyi, pszichológiai, mentálhigiénés, életvezetési, nevelési, stb. problémák esetén)
· fogadónapján fogadja és tájékoztatja a szolgálathoz forduló klienseket a szolgálat által nyújtandó támogatási lehetőségekről.
· hivatalos ügyek intézésének segítése 
· közvetítés más intézmények, szakemberek, szolgáltatások felé (pszichológiai, mentálhigiénés, orvosi, stb.),
· a gyermek, illetve a szülő tájékoztatása az igénybe vehető jogi képviselet lehetőségeiről hatósági beavatkozás kezdeményezése 
· javaslatkészítés gyermekvédelmi intézkedés megtételére 
· a településen élő gyermekek szociális helyzetének folyamatosan figyelemmel kísérése
· a gyermekek panaszainak meghallgatása, azok orvoslása érdekében a szükséges intézkedések megtétele
· Átmeneti nevelt gyermekek családjainak gondozása, a gyermekek hazagondozása
· Szabadidős programok szervezése

Az ügyfélfogadási órák kialakításánál törekedtünk arra, hogy klienseink számára mindig elérhetők legyünk.  A lakosság bizalommal fordulhat hozzánk problémájával. 

A szolgáltatások igénybevevőinek köre kiterjed Sülysáp közigazgatási területén élő valamennyi gyermekre, illetve családjára.

A gyermekjóléti szolgáltatás igénybe vehető:

· Önként mindazok körében, akik a gyermekjóléti szolgálathoz fordulnak segítségért, annak érdekében, hogy a kialakult probléma megszűnjön.
· Jelzőrendszer jelzéseit követően a gyermekjóléti szolgálat kezdeményezi a kapcsolatfelvételt.
· Hatóság által kötelezett formában.

Gyermekjóléti szolgáltatás igénybevétele önkéntes, addig, amíg a gyermek veszélyeztetettségének mértéke a szolgálat beavatkozását még nem igényli. Ha a gyermek érdeke a beavatkozás, akkor is fő alapelvünk a szülők bizalmának megnyerése, az együttműködés kialakítása.

Az előző évekhez hasonlóan elmondható, hogy jól működik a jelzőrendszer településünkön. A diagram is mutatja ennek magas számát, jelentős ebből az iskolai hiányzások aránya. 

A szülő, gyermek által kezdeményezett kapcsolatfelvétel az előző évekhez képes emelkedett, illetve a hatóság általkötelezett esetek száma is. Gyermek önként a tavalyi évben nem jelzett szolgálatunk felé.

Az esetek többségében az ügyfeleknek információra és tanácsadásra van szükségük, általában közüzemi szolgáltatókhoz kell telefonálniuk. Hivatalos ügyeikben, amelyekben nem tudnak eljárni, kérik segítségünket. Sok esetben jönnek Gyámhivatali, Hatósági ügyintézés, igazolatlan hiányzás ügyében, családi pótlék szüneteltetése miatt.

Segítő beszélgetéssel a családoknál általában hatékony útmutatást, megoldást tudunk találni az adott problémákra.

Közvetítés más szolgáltatásba, egészségügyi, oktatási, pszichológiai vagy egyéb intézménybe való irányítást jelent, mikor már az ügyben nem vagyunk kompetensek.
A családlátogatások száma a 2008-as évtől fokozatosan nőtt, ez a családgondozói létszám bővítésének is köszönhető. 2010-es évektől hasonló számot mutat a családlátogatás.
2. Szervezési feladatok:

A gyermek veszélyeztetettségének megelőzése érdekében

· Jelzőrendszer munkájának szervezése, összehangolása

· Települési Önkormányzatnál új ellátások kezdeményezése

· Preventív célú programok, előadások tartása
Veszélyeztetettség megszüntetése érdekében személyes kapcsolat keretén belül a szolgálat családgondozói támogatják a gyermeket az őt veszélyeztető körülmények elhárításában.
Segítik a szülőket a gyermek gondozásában, ellátásának megszervezésében, a családban történő működési zavarok megszüntetésében, tehát családgondozást végez.

A gyermekek veszélyeztetettségének megelőzése érdekében kiemelt feladatunk egy jól működő jelzőrendszer kiépítése, ami lehetővé teszi a veszélyeztető okok feltárását, időben történő felismerését. A szolgálat fogadja bármely gyermek veszélyeztetettségével kapcsolatos jelzést. Amennyiben jelzés érkezik, a gyermek és családjának szükségleteihez igazodó intézkedést teszünk.

A jelzőrendszer tagjaival rendszeres kapcsolatot tartunk, esetmegbeszélések keretén belül együtt dolgozunk a gyermekek érdekében. A jelzőrendszer hatékony működése kiemelt jelentőséggel bír munkák során. 
Településünk gyermekvédelmi jelzőrendszerének tagjai: 

· pedagógusok (iskola, óvoda)

· gyámügyi előadó

· védőnők
· gyermekorvosok, háziorvosok

· szociális bizottsági tagok
· pártfogó felügyelő
· rendőrség
· bölcsőde

· családsegítő szolgálat 
· civil szervezetek
· lakosság
· egyházak
· tanyagondnok

Az elmúlt évek során a legtöbb jelzés a közoktatási intézményektől érkezett, a magas számarány az iskolai igazoltan hiányzásokra vezethető vissza. 10 óra hiányzásnál intézkedési tervet készítünk közösen a szülővel és gyermekkel, melybe bevonjuk az osztályfőnököt és ifjúságvédelmi felelőst. Sajnos még mindig van olyan pedagógiai intézmény, amely már csak 50 óra igazolatlan hiányzás után jelez, vagy már csak a Gyámhivataltól kapjuk meg a végzést, ilyenkor már nem tudunk hatékonyan közbeavatkozni, megindul a hatósági eljárás. 30 óra igazolatlan hiányzásnál megindul a szabálysértési eljárás Nagykátán a Járási Hatósági Irodánál.

A védőnői jelzések nagyon fontosak, mert ők állnak legközelebb a kisgyermekes családokhoz, betekintve azok mindennapi életébe. 
Rendőrségtől érkezett jelzés a 2012-es évhez viszonyítva nőtt. Ezek a jelzések családon belüli, szülő általi bántalmazás miatt érkeztek. Minden esetben szolgálatunk feljelentést tett a bántalmazó ellen. Az idei évben több jelzés jött gyermek-gyermek általi bántalmazásról, ilyenkor esetkonferencia keretében meghallgattuk az érintetteket. A városban sajnos felütötte fejét a drog, füves cigaretta, amelyhez sajnos itt helyben tudnak hozzájutni. Egyre többen használnak a fiatalok nyugtató tablettákat, ezeket általában saját háztartásokban vagy más ismerőstől szerzik be, ezt szinte lehetetlen megakadályozni, csak a család tudja ezt kontrollálni, felügyelni, akik szomorú tapasztalataink alapján áltatában nem tartják olyan nagy problémának azt.
A jelzőrendszerrel való együttműködés és az intézmény kapcsolatrendszere 

A Szolgálat veszélyeztetettséget észlelő- és jelzőrendszert működtet. A gyermekjóléti szolgálat a jelzőrendszer tagjainak évente egy alkalommal – március 31-ig - tanácskozást szervez, melyen értékeli tárgyévi tevékenységét és szükség szerint javaslatot fogalmaz meg az együttműködés hatékonyságára. A törvényi előírás kötelezővé teszi a szakmaközi megbeszélések összehívását is. Ezeken a találkozókon egy-egy meghatározott témakörben megbeszéljük szakmai tapasztalatainkat, illetve az aktuális problémákat. 

Az idei évben a gyámhivatal és más hatóság által küldött jelzések száma volt a kiemelkedő, az iskolai hiányzással magyarázható.

Gyermekjóléti szolgálat megbeszélésinek típusa és száma 

A családgondozói munka folyamatos együttműködést, együttgondolkodást igényel valamennyi feladat, valamennyi gondozott család, hozzánk forduló ügyfél vonatkozásában. Ez az együttmunkálkodás a tavalyi év folyamán is jellemezte tevékenységünket. Az elmúlt években szoros, élő kapcsolatot alakítottunk ki a jelzőrendszer tagjaival. A szolgálatunk folyamatosan kapcsolatot tart a jelzőrendszer tagjaival esetmegbeszélések, esetkonferenciák, szakmaközi megbeszélések formájában. Az esetmegbeszéléseken feltárjuk a veszélyeztetettséget előidéző okokat és ezek megoldására közösen teszünk javaslatot. A gyermekjóléti szolgálatunk fontos feladata, az intézményekkel való együttműködés megszervezése, tevékenységük összehangolása. A jelzőrendszer tagjai kötelesek egymással együttműködni, és egymást kölcsönösen tájékoztatni a gyermek családban történő nevelkedésének elősegítése, a veszélyeztetettség megelőzése érdekében. 
	Megbeszélés típusa 
	száma

	Szakmaközi megbeszélés 
	6

	Éves gyermekvédelmi tanácskozás 
	1

	Esetkonferencia
	25

	Összesen: 
	32


A sülysápi rendőrökkel a kapcsolatot sikerült szorosabbra fűzni, több esetben dolgoztunk együtt, megkereséseinkre mindig pozitív választ kaptunk, az együttműködés hatékony. Jelzéseik száma egyre nő. Személyes kapcsolatot tartunk az iskola rendőrrel, hetente személyesen tájékoztat az aktuális problémákról. 
A védőnőkkel, a pedagógusokkal rendszeresen látogatjuk közösen családokat, szükség szerint látjuk el őket tanácsokkal, esetleg teszünk javaslatot hatósági intézkedésre.  A védőnőkkel egyre több családhoz megyünk közösen, mert ők is egyre több problémával találják magukat szemben, ezekre közösen keresünk megoldást. 
A Területi Gyermekvédelmi Szakszolgálattal és a Sülysápon működő nevelőszülő-tanácsadóval szoros munkakapcsolat alakult ki, folyamatosan konzultálunk az átmeneti nevelésben lévő gyermekek ügyeiben, több kapcsolattartás szolgálatunk helyiségeiben zajlik.

A Területi Gyermekvédelmi Szakszolgálatnál Budapesten elhelyezési ügyekben többször vettünk részt tárgyaláson.
A Ceglédi Tanulási Képességet Vizsgáló Bizottsággal több esetben volt szükség közös munkára, minden esetben a szülői hanyagság miatt maradtak el a szükséges vizsgálatok, ehhez kérték a segítségünket. 

A Pest Megyei Igazságügyi Hivatal pártfogó felügyelőjével jó kapcsolatot sikerült kialakítani, együttműködésünk nagyon hatékony. 

2013. január 1.-től a Nagykáta Városi Gyámhivatalhoz tartozunk, védelembe vételi eljárást és ideiglenes hatályú elhelyezést ott tudunk kezdeményezni. A Gyámhivatal dolgozóival jó munkakapcsolat alakult ki az elmúlt év folyamán, többször vettünk részt védelembe vételi, elhelyezési, felülvizsgálati, kapcsolattartási ügyekben való tárgyaláson.

Más gyermekjóléti szolgálatok családgondozóival az elmúlt évek folyamán fokozatosan jó kapcsolat alakult ki egyes gyermekek, családok ügyében.

Egészségügyi intézményekkel, kórházakkal rendszeres a telefonos kapcsolat, bármilyen veszélyeztető körülményt tapasztalnak, jeleznek felénk, szükség esetén írásban teszik meg jelzésüket.

Több családok átmeneti otthonával és anyaotthonnal működtünk együtt az elmúlt években. Egy gondozott család került be segítségünkkel a gödöllői családok átmeneti otthonába.

Helyettes szülőtől 2 gyermek került vissza a családjába.  
3. Gondozási feladatok:

A gyermek veszélyeztetettségének megszüntetése érdekében

· tanácsadás: nem kell gondozni a családot, egyszeri segítséggel megoldható a hozott probléma

· Alapellátásban történő gondozás: A jelzőrendszer jelzése esetén a családgondozó felveszi a kapcsolatot a családdal, felkínálja a szolgálat segítségét. Ha a család elfogadja a segítséget, elindul a családgondozás, megállapodás kötése, ki milyen feladatot vállal a probléma megoldása érdekében.

· Védelembe vétel: Ha az alapellátás nem vezet eredményre, akkor a gyermekjóléti szolgálat javaslatot tesz a gyámhatóság felé a gyermekvédelembe vételére. A gyámhatóság határozatban rendeli el a családgondozást, a szolgáltatás igénybevételét, a szolgálattal való együttműködést. 
· Helyettes szülői hálózat: különösen indokolt esetben (váratlan betegség, élethelyzet) a szülő kérheti, hogy gyermekét helyettes szülőnél helyezzék el, ez nem érinti a szülői felügyeleti jogokat és a gyermek után járó ellátásokat nem vonják meg a szülőtől. A helyettes szülő saját háztartásában biztosítja a gyermek átmeneti gondozását.

· Családbafogadás egy enyhébb hatósági intézkedés, a szülők kérelmére indul, más általa megnevezett család átmenetileg befogadja, gondozza és nevelje, ha az a gyermek érdekében áll. A szülők illetve a családbafogadó szülők kérelmére bármikor felülvizsgálható és megszüntethető. A szülők felügyeleti joga szünetel, tartási kötelezettségét nem érinti.

· Ideiglenes hatályú elhelyezésre akkor kerül sor, ha a gyermek felügyelet nélkül marad, vagy testi, érzelmi, értelmi és erkölcsi fejlődését családi környezete vagy önmaga súlyosan veszélyezteti és emiatt azonnali elhelyezése szükséges. A gyermekjóléti szolgálat ilyen esetekben javaslatot tesz a jegyzői gyámhatóság felé. 
· Átmeneti nevelésben lévő gyermekek vérszerinti családjában végez családgondozást.  Segítséget nyújt a szülőknek abban, hogy személyükben, életvitelükben, változtatni tudjanak, hogy meg tudják teremteni a megfelelő lakáskörülményeket és anyagi biztonságot, hogy gyermekeiket ismét saját családjukban nevelhessék.

· Utógondozás: átmeneti vagy tartós nevelés megszűnése után - kivéve, ha a gyermeket örökbe fogadták - a gyámhivatal legalább egy év időtartamra elrendeli a gyermek utógondozását. Célja, hogy elősegítse a gyermek családi környezetébe való visszailleszkedését. 
A Szolgálatnál nyilvántartott és vezetett dokumentáció:

· A Szolgálat egészére vonatkozó, a működést biztosító és engedélyező okiratok (alapító okirat, SZMSZ, éves költségvetés, házirend, munkaköri leírások, szakmai program) példányai intézményünkben megtalálhatók. 

· A Gyermekjóléti Szolgálat megalakulása óta eltelt időszakban készült beszámolók, statisztikák, előterjesztések, szakmai anyagok, konferenciák, rendezvények összefoglalói

· A napi munka során vezetett dokumentációk:

a.) A forgalmi napló a gyermekjóléti szolgálatot felkereső kliensek számát tükrözi, melyet településenként vezetünk.

b.) A Szolgálatunkhoz érkezett írásbeli jelzéseket a soros (folyószámos) iktatókönyvben vezetjük.

c.) A gondozott gyermekekről nyilvántartást vezetünk a jogszabályban meghatározott módon (IX. adatlap)

d.) Minden gondozott gyermekről vezetjük a jogszabályban előírt „Gyermekeink védelmében” elnevezésű dokumentációs és együttműködési rendszer adatlapjait. A családgondozók tapasztalataikról, látogatásaikról feljegyzéseket készítenek.

e.) Minden családgondozó távozási naplót vezet, melyben a családoknál tett látogatásait rögzíti. 

A KSH évente kér statisztikai adatokat a Szolgálat működéséről. Belső szabályozás alapján nyilvántartjuk a gondozott családokat egy táblázatban, melyet havonta frissítünk. 

A Pest Megyei Kormányhivatal Szociális és Gyámhivatal Alapellátási Osztálya megkeresése alapján kimutatás készül a családon belüli erőszak problémakörben és a bűnelkövető kiskorú és fiatalkorú kliensekről. 

A 2013-as évben alapellátott gyermekek száma az abban az évben gondozás alatt lévő gyermekek számát jelenti. A védelembe vétel egyes esetekben a szülők magatartása, elhanyagoló életmódja miatt indokolt, de egyre több a gyermek magatartása, illetve igazolatlan iskolai hiányzás miatti hatósági intézkedésre tett javaslatunk. Iskolai hiányzás ügyében 2 esetben történt védelembe vétel, szülő elhanyagoló magatartása miatt 2 esetben, egy esetben a külön élő szülő indította az eljárást a gyámhivatalnál. Egy esetben a szülők kérték, mert kilakoltatásuk miatt kerültek a gyermekeik veszélyeztetett helyzetbe. Védelembe vétel fenntartását egy esetben, elutasítását pedig 2 esetben javasoltuk.

5 gyermek esetében tettünk javaslatot ideiglenes hatályú elhelyezésre, mert a gyermekek törvényes képviselő nélkül maradtak, azonnali elhelyezésükre volt szükség. Egy gyermek maga kérte gyermekotthoni elhelyezését, 1 gyermek családon belüli bántalmazás miatt került nevelőszülőhöz. Egy család kérte gyermeke nagyszülő általi családba fogadását. 

Rendőrségi tanúkihallgatáson 5 alkalommal voltunk, ezekben az ügyekben 2 esetben szolgálatunk, 1 esetben a gyermek saját maga, 1 esetben a helyi gyermekorvos indította az eljárást.

Átmeneti nevelésben levő gyermeket nem sikerült hazagondozni vér szerinti szüleihez, mert a szülők életvitele, egészségi állapota nem tette azt lehetővé.

A gyermekjóléti szolgálat gondozási eseteiben hátrányos és veszélyeztetett gyermekekkel találkozik. A gyermekek veszélyeztetettségének okai egyrészt a családok anyagi helyzetére vezethetők vissza. Sokan küzdenek anyagi problémákkal, ez a gyermekek minőségi étkezésében nagy számban megmutatkozik, hozva maga után az egyes betegségek kialakulását. A családlátogatások során figyelemmel tudjuk kísérni a háztartásvezetést, főzési szokásokat, gyermeknevelés esetleges hiányosságait. A családokat szükség esetén tanácsokkal látjuk el, vagy megpróbálunk valamilyen adománnyal segíteni.

A mindennapos megélhetési gondok miatt a családok túlzott mértékben vállalnak kölcsönöket, abban a reményben, hogy így könnyebb lesz az életük, de az anyagi bizonytalanság csak tovább fokozódik. Közüzemi számláikat nem tudják fizetni, így a szolgáltatások kikapcsolásra kerülnek.
Nagyon sok családban alakul ki családi-kapcsolati konfliktus, veszekedés, amelyeknek folyamatos szemtanúi, rosszabb esetben résztvevői a családban élő gyermekek. Ilyenkor elsősorban a szülők között folynak viták, de gyakran a gyermekek válnak másodlagos áldozatokká. A családi viszályoknak gyakran kiváltó oka az alkoholos befolyásoltság, melynek gyakori következménye az agresszív viselkedés. 

A gyermekbántalmazás minden formája károsan befolyásolja az egészséges személyiségfejlődést. Vannak olyan szülők, akik olyan súlyos formában bántalmazzák gyerekeiket, hogy életre szóló nyomot hagynak a lelkükben. 

A tankötelezettség elmulasztása mindig számottevő. A családgondozás hatására némi javulás mutatkozik az iskolába járási morál területén, de még mindig előfordulnak olyan tanulók, akik kötelezettségeiket időnként megszegik. A 16. életévet betöltött már nem tanköteles gyermekkel a családsegítő szolgálat foglalkozik.
Folyamatosan jelen vannak a deviáns magatartású gyermekek, melynek hátterében gyakran a szülők elhanyagoló nevelése, agresszivitása, életmódja áll. Nagyon sok gyermek dohányzik már akár 10 éves kortól is, azt idősebb társaiktól vagy szüleiktől szerzik be. Az állomásokon jelentős a bandázás, együtt lógnak iskolai időben is, bujtogatják egymást rongálásra, verekedésre, kötözködésre. A helyi rendőrség, kérésünkre, többször ellenőrizte ezeket, a területeket. Kritikus hétvégén a helyi játszóterek rongálása. 

Egyre több gyermek küzd beilleszkedési nehézségekkel, ilyenkor pszichológusi tanácsadást javasolunk. 

Különösen nagy a probléma ezeknél a gyerekeknél, hogy a szülők sem következetesek, elvtelenül védik gyermekeiket, így a probléma kezelése komoly akadályokba ütközik.

További problémát jelent, a szülők életvezetési problémái, a gyermekekkel való kevés törődés és a helytelen nevelési attitűdök, kapcsolattartási problémák.
Családon belüli bántalmazás és szülői elhanyagolás száma csökkent.
A településen gyermekvédelmi feladatokat ellátó szakemberek, munkájukat nagy szakértelemmel és hivatástudattal, mindenkor a gyermek érdekeit szem előtt tartásával végzik.

A szakmai együttműködés az intézmények között hatékony, mindenki együttérző figyelemmel törekszik a gyermekek védelmére.
Családsegítő Szolgálat

A családsegítés alapellátási feladat a helyi önkormányzatok számára, amelynek részletes feladatait az 1993/III. Szociális törvény határozza meg.

A családsegítés célja: 

A települési önkormányzat működési területén élő szociális és mentálhigiénés problémák miatt veszélyeztetett, illetve krízishelyzetbe került személyek, családok életvezetési képességének megőrzése az ilyen helyzethez vezető okok megelőzése, valamint a krízishelyzet megszüntetésének elősegítése.
A családsegítő szolgálat feladata:
Megelőző tevékenység keretén belül 

· figyelemmel kíséri a lakosság szociális és mentálhigiénés helyzetét

· feltárja a nagyszámban előforduló, az egyén és a család életében jelentkező probléma okait, és jelzi azokat az illetékes hatóság vagy szolgáltatást nyújtó szerv felé,

· veszélyeztető és krízishelyzetet észlelő jelzőrendszert működtet, ennek keretén belül elősegíti az egészségügyi szolgálatok, oktatási intézmények, gyermekjóléti szolgálat, valamint társadalmi szervezetek, egyházak és magánszemélyek részvételét a megelőzésben.

A családsegítő szolgálat feladata a család és az egyén életében jelentkező probléma megszüntetése érdekében:

· Ügyfélfogadási napot tart, fogadja és meghallgatja a megjelenő klienseket

· Tájékoztatást ad a szociális, a családtámogatási és a társadalombiztosítási ellátások formáiról, az ellátáshoz való hozzájutás formáiról

· Szolgáltatásokat közvetít kliensei számára

· Szociális, életvezetési és mentálhigiénés tanácsadást nyújt

· Problémák megoldásában segítséget nyújt

· Családgondozással elősegíti a családban jelentkező krízishelyzet, működési zavarok, illetve a keletkezett konfliktusok megoldását

· Azonnali intézkedést igénylő ügyekben megteszi a szükséges intézkedéseket

· Családgondozást végez, gondozási terv alapján

· Az egyénre, családra vonatkozó adminisztrációs feladatait folyamatosan vezeti

· Rendszeres szociális segélyben részesülő aktív korú nem foglalkoztatottak számára beilleszkedést elősegítő programokat biztosít

· Jelzőrendszer tagjaival folyamatos kapcsolatot tart fenn

· Javaslatot tesz a gondozási folyamat lezárására

A szolgálat a feladatait egyénre, családra vonatkozó gondozási terv alapján végzi, személyes kapcsolat keretén belül. A családok, egyének számára a családsegítő szolgáltatás igénybevétele önkéntes. Célunk a bizalomra épülő személyes kapcsolat kialakítása klienseinkkel, ami nagyban megkönnyíti az együttműködést a probléma megoldása érdekében.

A Családsegítő Szolgálat munkája során, minden esetben a Szociális Munka Etikai kódexe szerint jár el.

A családsegítő szolgálat 2013-as adatai
2013-ban 800 esetben kereste fel a lakosság szolgálatunkat, ez az adat az előző évhez képest a forgalom növekedését mutatja. A 2013-es évben 215 fő egyszeri alkalommal jelent meg, 62 fő többször kereste fel a szolgálatot, ez teszi ki a fennmaradó alkalmakat.

Településünkön a felnőtt korosztály ellátását a családsegítő szolgálat, a 0-17 éves korosztályét a gyermekjóléti szolgálat végzi. 2013-ban  nagyobb számban fordultak szolgálatunkhoz női kliensek, számuk a 35-49 éves korcsoportban a legmagasabb. A diagramból jól látszik, hogy Szolgálatunkat még mindig nagy számban keresik fel egyedül élő emberek, akiknek komoly gondot jelent a mindennapi megélhetés, egyre több kisnyugdíjas is kéri segítségünket.

Családsegítő szolgáltatásunkat többségében még mindig az általános iskola 8. osztályát elvégzők és a szakmunkás bizonyítvánnyal rendelkezők veszik igénybe. Esélyegyenlőtlenségeik nem csak a munkahelyvállalásban, hanem életesélyeikben is kimutathatók. 

Szolgálatunk feladata, hogy segítse ezeket az embereket abban, hogy munkahelyet találjanak, regisztrált álláskeresővé váljanak, vagy valamilyen képzési lehetőséghez jussanak, vagy valamilyen jövedelempótló ellátásban részesüljenek, mely által a fenti mutatók is jelentősen javulnának. Szolgálatunkat még mindig sok, gazdaságilag inaktív kliens keresi fel, nyugdíjasok, gyermekgondozási ellátásban levők, háztartásbeliek s nagy számban azok, akik valójában szívesen dolgoznának, de nem találnak munkát. Sok olyan inaktív is felkeres minket, akik alkalmi munkákból vagy a feketegazdaságból jutnak jövedelemhez.

A kapcsolatba került kliensek gazdasági aktivitását tekintve leggyakrabban álláskereső és inaktív személyekkel kerültünk kapcsolatba. Egyre többször kerülünk kapcsolatba aktív státuszban lévő klienssel. Az eltartottak száma stagnál. Iskolai végzettséget tekintve leginkább a szakképzettség jellemző, de nagy számban alacsony iskolai végzettségűek is megjelentek. 

Családi összetétel alapján elsődlegesen gyermekes családokkal, valamint egyéb kategóriába (pl: szülő felnőtt gyermekkel) kerültünk kapcsolatba, de jelentős még az egyedül élők, valamint az egy szülő által nevelt családok száma.

A családsegítő szolgálat feladata az aktív korú nem foglalkoztatott személyek együttműködésében

A 2013-es évben családsegítő szolgálatunk 10 fő rendszeres szociális segélyezettet gondozott.

A helyi önkormányzat a rendszeres szociális segélyre jogosult személynek határozatban előírja a családsegítő szolgálattal való együttműködést 

A családsegítő szolgálat nyilvántartásba veszi az aktív korú nem foglalkoztatott személyt, együttműködési megállapodást kötünk, melyben személyre szólóan közösen határozzuk meg az ügyfél és a Családsegítő Szolgálat által vállalt kötelezettségeket és feladatokat. 

A beilleszkedési program célja, olyan hasznos információk, tapasztalatok szerzése, melyek a munka világába való visszajutást elősegíti.

A munkaerőpiacra történő integrálódást akadályozó tényezők között szerepel az alulképzettség, feketegazdaságban való részvétel, diszkrimináció, lakhatási problémák, szocializációs hiányosságok, egészségi állapot megrendülése, szenvedélybetegség, depresszió, önbizalom hiány elbizonytalanodás, beszűkült érdeklődés, izolálódás / társas kapcsolatok, támogató családi háttér hiánya /, passzivitás, mint életforma, munkavégzés elutasítása, önérvényesítés hiánya.

Célunk, hogy az együttműködés folyamatában az ügyfél pontosan értse az együttműködés lényegét, reálisan mérje fel lehetőségeit. Legyen tisztában az elvárásokkal és konkrét feladatokkal. Elvárásai és a családsegítő szolgálat által nyújtható szolgáltatások közelítsenek egymáshoz. Mindkét fél részéről kerüljük a teljesíthetetlen elvárásokat. Tájékoztatjuk, hogy az együttműködés elmulasztása esetén milyen szankciók vonatkoznak rá.

Figyelembe vesszük, hogy az ügyfél nem önkéntesen jelentkezett a szolgálatnál, időt kell neki hagyni, hogy felmérhesse nem egy újabb hatóság lép be az életébe, hanem személyre szóló, támogató jellegű segítséget kap.

A szolgáltatást igénybe vevők hozott problémái 2013


Szolgálatunkat bármely a településen lakó polgár felkeresheti problémájával, illetve ha jelzést kapunk (polgármesteri hivatal, szomszédok, stb.) felkeressük az érintetteket és felajánljuk a szolgálatunk segítségét. A leggyakrabban előforduló problémák, mellyel megkeresnek bennünket: ügyintézéshez segítségkérés, informálódás, foglakoztatással kapcsolatos problémák, anyagi- megélhetési gondok. A problématípusok között szerepel még az egészségi állapot rosszabbodása, a lelki-mentális és családi kapcsolati, valamint életviteli problémák.

A szolgálathoz fordulok életében továbbra is hangsúlyozottan jelentkeznek, a válság hatásai. Egyre nehezebb helyzetben vannak a családok, sokan elveszítették a munkahelyüket, így a közüzemi számlák kifizetése, a hitelek törlesztése egyre súlyosabb gondokat generál.

A 2012-es évhez hasonlóan nagyon sokan jelentkeztek nálunk hitelproblémákkal- ilyen esetben megpróbáljuk őket a Nemzeti Eszközkezelőhöz irányítani, de sajnos egyre több esetben tapasztaljuk, hogy sok az olyan család ahol szabad-felhasználású hitelekkel csúsztak meg, így azokra ez nem megoldás. Még mindig nagy azoknak a családoknak a köre , akik  közüzemi tartozásokat halmoztak fel. A 2013-as évben is több családnál kikapcsolták a gáz, vagy villanyszolgáltatást, vagy mindkettőt. A családok már csak olyankor jelentkeznek nálunk, amikor nagyon-nagy a gond, krízishelyzetben vannak, ilyenkor szolgálatunknak már nincsenek megfelelő eszközei. Megpróbáljuk felvenni a kapcsolatot társszakmákkal, és klienseinket továbbirányítjuk a megfelelő szervezethez.

Munkánk során több komplex problémával szembesülünk, még mindig nagyon komoly gondot jelent az időskorúak szociális otthonban való elhelyezése, sajnos több éves várólistával kell számolni az állami intézményekben, az alapítványi idősotthonok, gondozottaink jövedelmi viszonyai miatt, elérhetetlenek. A várakozási idő alatt, az idősek gondozása megoldandó feladatot jelent a családtagok és a települési szociális ellátó rendszer számára is. 

Egyre nagyobb problémát jelent a pszichiátriai betegek ellátórendszerének hiányossága is. A társadalmi problémák növelik az ilyen jellegű megbetegedéseket. A pszichiátriai járóbeteg ellátás nehezen elérhető, ugyan vannak körzeti gondozóhelyek, de a bejutásra heteket, hónapokat kell várni, a mentális betegek megijednek az újabb akadályoktól, így nem kapják meg a megfelelő segítséget. Az ilyen mentális zavarokkal küzdő klienseinknek minden esetben megpróbálunk minél gyorsabban segítséget nyújtani az ellátórendszer valamelyik részén, megelőzve egy komolyabb tragédia megtörténtét.

Ahogyan a gyermekjóléti szolgáltatásban, úgy a családsegítésben is szükség van jelzőrendszer működtetésére. A jelzőrendszeri tagok – mint ahogyan minden állampolgár – feladata: jelezzék Szolgálatunknak, ha bajba jutott egyénnel, családdal találkoznak. A jelzőrendszeri tagok hatékony együttműködése a kliensek magasabb színvonalú segítését teszi lehetővé. 

Kiváló a kapcsolatunk az Önkormányzat szociális, gyámügyi előadójával, az Idősek Napközi Otthonának dolgozóival, a háziorvosokkal, a tanyagondnokkal és civil szervezetekkel. Gondnoksági ügyekben együttműködünk a gyámhivatalokkal és bíróságokkal.

Néhány kliensünk számára– a társulásnak köszönhetően – pszichológiai ellátást tudunk biztosítani, amely nélkülözhetetlen segítséget jelent a családgondozóknak is. Pszichológusunk segítséget nyújt abban is, hogy mely szakellátás felé irányítsuk kliensünket.

A következő táblázatban jól látható a Családsegítő Szolgálat felé forduló kliensek elsődlegesen hozott problémái: 
	Elsődlegesen hozott probléma
	probléma/fő

	Életviteli probléma 
	34

	Családi kapcsolati probléma
	16

	Lelki mentális
	5

	Anyagi szociális probléma
	84

	Foglalkoztatással kapcsolatos
	53

	Egészségkárosodás
	4

	Ügyintézéshez segítségkérés
	504

	Információkérés
	95

	Gyermeknevelési
	5

	Összesen:
	800


A szolgáltatás tartalma A családsegítő szolgáltatás igénybevétele történhet: 

−önkéntes 
−észlelő és jelzőrendszeren keresztül 

−együttműködés kötelezés alapján. 

A Családsegítő Szolgálat feladata, hogy felkutassa a hátrányos helyzetű illetve veszélyeztetett egyéneket és családokat, megismerje a családok belsőszerkezetét, és életük környezeti feltételeit. Felismeri a konfliktusokat és ezek okait, ezekre együtt, a klienssel közösen dolgoz ki lehetséges probléma megoldó stratégiát. Együttműködik a konfliktus helyzetben lévő családdal kapcsolatban álló nevelési, oktatási, egészségügyi, szociális ellátó intézményekkel, társadalmi szervezetekkel, s mindkét irányba közvetít, kapcsolatfejlesztő szerepet vállal. 
Javaslatot tesznek a probléma megoldását segítő szakintézmények igénybevételére, támogatja őket jogaik érvényesítésében. A segítő munka dokumentálása a forgalmi naplóban és az esetnaplóban történik. 
Szolgálat az egyének és a családok életvezetési képességének megőrzése, valamint az egyén és a család életében felmerülő probléma megszüntetése érdekében tett tevékenységek: 

· Tájékoztatás a különböző szociális, családtámogatási és társadalombiztosítási ellátásokról, a hozzájutás módjairól. Más szociális ellátási formákról, segítő intézményekről továbbirányítás). 

· Tanácsadás: Az intézmény a tanácsadás módszerével is igyekszik segítséget nyújtani a problémák megoldásához. Pszichológiai, jogi, életvezetési, mentálhigiénés, gyereknevelési tanácsadás igénybevételének lehetőségét biztosítja. 

· Ügyintézés: Több esetben járt el a kliensek érdekében a helyi önkormányzatnál, a MÁK-nál, Nyugdíjbiztosító Igazgatóságnál, ÉMÁSZ, TIGÁZ szolgáltatóknál, és segített kérelmek és pályázatok megírásában.
Egyéb segítő tevékenységeink

Élelmiszerosztás

A Családsegítő és Gyermekjóléti Szolgálat a korábbi évekhez hasonlóan 2013-ban is nagy szerepet vállalt a segélyek és adományok elosztásában.

Intézményünk a Magyar Élelmiszerbank Egyesülettel együttműködve, továbbra is hatékonyan segélyezte az ellátottakat. A 2013-es év folyamán 2 alkalommal osztottunk élelmiszert, egy alkalommal három fajta jégrémet, egy alkalommal pedig vegyes élelmiszert (Tihany camamber sajt, Bakony kefír, Boci csokoládé, Knorr házias leves alap)
A Vidékfejlesztési Minisztérium Háztáji Programjának keretében 5000 kg vetőburgonyát osztottunk ki a rászorulók között. 
Egy helyi vállalkozó üzlet bezárása miatt felajánlott élelmiszert és tisztasági szereket, melyeket 15 család között osztottunk szét. 
A Magyar Élelmiszerbank Egyesület 2013-ban is megszervezte a karácsonyi, lakossági élelmiszergyűjtést.  A gyűjtésben második alkalommal, önkéntesként mi is részt vettünk.

A sülysápi Tesco áruházba érkező vásárlók figyelmét szórólap átadásával hívtuk fel az akcióra. Akik csatlakoztak a kezdeményezéshez, a pénztártól való távozás után leadhatták adományukat a kihelyezett gyűjtőponton, ahol önkéntes fiatalok köszönték meg az adományokat. Az akció keretében 148,5 kg tartós élelmiszert sikerült gyűjtenünk, melyet 20 sülysápi gyermekes családnak juttattunk el még az ünnepek előtt.

Az önkormányzat szociális és egészségügyi bizottsága jóvoltából 2013-ban 120 rászoruló család kapott karácsonyi élelmiszercsomagot 4000,- Ft értékben, melynek összeállításában és szétosztásában aktívan részt vettünk.

Szabadidős tevékenységeink

A Művelődési Központ által megrendezett gyermeknapon kézműves foglalkozással szórakoztattuk az érdeklődő gyermekeket. Részt vettünk decemberben a Tűzoltó Mikulás ünnepségen, valamint a karácsonyi adventi vasárnap rendezvényén kézműveskedéssel foglaltuk le a gyerekeket.
Az Esély Ifjúsági Iroda minden rendezvényén, programján aktívan részt vettünk.

Erzsébet tábor
Az elmúlt években hagyománnyá vált, hogy rászoruló gyermekeknek nyári tábort szervezünk. A 2013-es évben második alkalommal volt lehetőségünk pályázni az Erzsébet-program keretében.
A pályázat sikeres elbírálásának köszönhetően, intézményünk 120 gyermeket vitt táborozni a Somogy megyei Fonyódliget településre. Sülysápról 11 gyermek élvezhette az egyhetes nyári tábor örömeit. A pályázatot már az idei évben is meghirdették, lehetőségeinkhez képest szeretnénk 2014-ben is minél több gyermeknek felejthetetlen tábori élményeket nyújtani. 

Adományozás

Egész évben folyamatosan közvetítjük a lakosság által felajánlott és egyéb helyekről kapott ruhákat, kisebb bútorokat, könyveket, játékokat, háztartási gépeket.
Ruhabörze
2013. szeptemberében a negyedik alkalommal szerveztük meg a ruhabörzét, az önkormányzat anyagi támogatásával. Ismét nagy sikere volt, 50-100-200.- forintos áron lehetett hozzájutni minden korosztálynak a szükséges ruházathoz.
Esély Ifjúsági Iroda 2012. május - 2014. április -Támop-5.2.5/B-10/1-2010-0082

Intézményünk a Mendei egyházközösséggel együttműködve pályázatot nyújtott be, melynek eredményeként 2012 májusában két helyszínen megkezdtük az Esély Ifjúsági Iroda működtetését. A programban részt vesz az intézményvezetőnk, szakmai vezetőnk és két családgondozónk. Településünkön és a környező városokban a szociális, ifjúsági ellátás igen szűkös vagy egyáltalán nem megoldott. 

A projekt célja, a Mendén és Sülysápon élő akadályokkal küzdő - különösen - hátrányos helyzetű gyerekek és fiatalok életminőségének javítása, egyéni és/vagy közösségi kompetenciák fejlesztése, információkkal történő ellátása az igényeikhez igazodóan ifjúsági tanácsadó és információs iroda működtetése. A Mendei Egyházközösség és a mi intézményünk is rendelkezik olyan megfelelő képzettségű és kapcsolatú szakemberekkel, akik már az előző projektjeinkben bizonyítottak, összehangolt team-munkát tudnak végrehajtani. A két év folyamán számos olyan szolgáltatást kaptak az érdeklődő fiatalok, célirányos tanácsadáson vettek részt, amelyek segítik őket az iskola, majd a munka világában történő helytállásban.

Az ifjúsági iroda keretein belül igénybe lehet venni pszichológiai, mediációs tanácsadást. A 2013-as évben is sikeresen zárult a júniusi sport napunk, nagy sikere volt immár a második nyári zenei tehetségkutató rendezvényünknek, az irodában működő álláskereső, önismereti, színjátszó, akrobatikus rock and roll klubnak egyre több résztvevője van. 

2013-ban valósítottuk meg a pályázatban vállalt nyári tábort, 30 fiatalnak tudtunk kedvezni 1 hetes Balatonalmádiban eltöltött tartalmas, felhőtlen nyaralással. Az ifjúsági iroda működése alatt ez volt a legemlékezetesebb, gyerekek által legtöbbet emlegetett program.

Bővebb és naprakészebb információk az Ifjúsági Iroda honlapján (http://www.eselyifiiroda.hu/) és facebook oldalán találhatók. 

Sajnos hamarosan bezár az ifjúsági iroda, a kitűzött célokat kiválóan teljesítettük. Minden vállalt paramétert túlteljesítettük. A gyerekek szomorúak, nagyon szerettek az irodába járni.

Továbbképzés

A családsegítő és gyermekjóléti szolgálat dolgozóiként minden évben igyekszünk részt venni szakmai napokon, intézménylátogatásokon, továbbképzéseken, melyek célja, naprakész szakmai ismeretekkel a hatékonyabb családgondozás megvalósítása. 2013-ban az NCSSZI által a TÁMOP-5.4.10-12/1-2012-0001 számú projektjének keretében ingyenesen vehettünk részt több továbbképzésen. 

A 2013-as évben is folyamatosan törekszünk a jelentkező szükségletekre minőségi munkával reagálni, azok kielégítéséről gondoskodni. A sülysápi emberek, ügyes-bajos dolgaikkal bizalommal fordulhatnak hozzánk. Szolgálatunkat bármely a településen lakó polgár felkeresheti problémájával, illetve ha jelzést kapunk felkeressük az érintetteket és felajánljuk a szolgálatunk segítségét.
Folyamatosan törekszünk a jelentkező szükségletekre minőségi munkával reagálni, azok kielégítéséről gondoskodni. Úgy érezzük, hogy a sülysápi emberek, ügyes-bajos dolgaikkal bizalommal fordulnak hozzánk.

Kérem a Tisztelt Testületet, hogy éves beszámolónkat szíveskedjenek elfogadni, javaslataival, észrevételeivel, jelzéseivel segítse munkánkat.

Sülysáp 2014. május 7.

Tisztelettel:

